[bookmark: _GoBack]Parlamentul  României
[image: ]

	Comisia pentru administrație publică
și amenajarea teritoriului

Bucureşti, 31.05.2022 
Nr. 4c-7/ 234

	
	Comisia pentru buget, finanțe și bănci

Bucureşti, 31.05.2022 
Nr. 4c-2/ 452


PL-x nr. 197/2022





                    Către

BIROUL PERMANENT 
al 
CAMEREI DEPUTAȚILOR


Vă înaintăm, alăturat, raportul comun asupra proiectului de Lege pentru modificarea şi completarea Ordonanţei Guvernului nr.29/2015 privind gestionarea şi utilizarea fondurilor externe nerambursabile şi a cofinanţării publice naţionale, pentru obiectivul „Cooperare teritorială europeană”, în perioada 2014-2020, trimis Comisiei pentru buget, finanţe şi bănci şi Comisiei pentru administrație publică și amenajarea teritoriului, pentru dezbatere pe fond, în procedură de urgență, cu adresa nr. PL-x nr. 197/2022 din 13 aprilie 2022.

RAPORT COMUN

asupra proiectului de Lege pentru modificarea şi completarea Ordonanţei Guvernului nr.29/2015 privind gestionarea şi utilizarea fondurilor externe nerambursabile şi a cofinanţării publice naţionale, pentru obiectivul „Cooperare teritorială europeană”, în perioada 2014-2020 


În conformitate cu prevederile art.95 și 117 alin.(3) din Regulamentul Camerei Deputaţilor, republicat, cu modificările și completările ulterioare, Comisia pentru buget, finanțe și bănci şi Comisia pentru administrație publică și amenajarea teritoriului au fost sesizate prin adresa nr. PL-x nr.197 din data de 13 aprilie 2022  spre dezbatere pe fond, în procedură de urgență, cu proiectul de Lege pentru modificarea şi completarea Ordonanţei Guvernului nr.29/2015 privind gestionarea şi utilizarea fondurilor externe nerambursabile şi a cofinanţării publice naţionale, pentru obiectivul „Cooperare teritorială europeană”, în perioada 2014-2020.

Conform prevederilor art.75 din Constituţia României, republicată, şi ale art.92 alin.(9) din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională.

	Senatul, în calitate de primă Cameră sesizată, a adoptat proiectul de Lege în ședința din data de 11 aprilie 2022, cu respectarea prevederilor art.76 alin.(2) din Constituția României, republicată.
La întocmirea prezentului raport comun s-au avut în vedere avizele favorabile ale Consiliului Legislativ și  Comisiei juridice, de disciplină și imunități.

Proiectul de Lege are ca obiect de reglementare crearea cadrului legal privind asigurarea supracontractării în cadrul programelor ENI, respectiv, Programul operațional comun România-Ucraina 2014-2020, și Programul operațional comun România-republica Moldova 2014-2020. Totodată, se propune preluarea în legislația națională a art.122 alin.(2) al patrulea paragraf din Regulamentul (UE) nr. 1303/2013, având în vedere faptul că Regulamentul face trimitere la decizia statelor membre de a nu recupera o sumă plătită în mod necuvenit.

În conformitate cu prevederile art. 62 şi 64 din Regulamentul Camerei Deputaţilor, republicat, cu modificările și completările ulterioare, Comisia pentru buget, finanțe și bănci şi Comisia pentru administrație publică și amenajarea teritoriului şi-au desfăşurat lucrările în şedinţe separate.

Membrii Comisiei pentru buget, finanțe și bănci au examinat  proiectul de lege în şedinţa din data de 25 mai 2022. La lucrările Comisiei pentru buget, finanțe și bănci, deputații şi-au înregistrat prezența conform listei de prezență. La dezbaterea acestui proiect de Lege a participat, în calitate de invitat, doamna Iulia Stela Hertzog- Director general în cadrul Ministerului Dezvoltării, Lucrărilor Publice și Administrației.

Membrii Comisiei pentru administrație publică și amenajarea teritoriului au examinat proiectul de Lege  în şedinţa din data de 31 mai 2022. La lucrările Comisiei pentru administrație publică și amenajarea teritoriului, deputații şi-au înregistrat prezența conform listei de prezență. În conformitate cu prevederile art.56 și 57 din Regulamentul Camerei Deputaţilor, republicat, cu modificările şi completările ulterioare, la dezbaterile din cadrul ședinței Comisiei pentru administrație publică și amenajarea teritoriului a participat, în  calitate de invitat, doamna Iulia Stela Hertzog- Director general în cadrul Ministerului Dezvoltării, Lucrărilor Publice și Administrației.
	În urma examinării proiectului de Lege şi a opiniilor exprimate, deputații prezenți la lucrările celor două Comisii, au hotărât cu majoritate de voturi, să propună plenului Camerei Deputaților un raport comun de adoptare a proiectului de Lege pentru modificarea şi completarea Ordonanţei Guvernului nr.29/2015 privind gestionarea şi utilizarea fondurilor externe nerambursabile şi a cofinanţării publice naţionale, pentru obiectivul „Cooperare teritorială europeană”, în perioada 2014-2020, în forma adoptată de Senat.
În raport cu obiectul şi conţinutul său, proiectul de Lege face parte din categoria legilor ordinare.

